นายกฯกดปุ่มแก้หนี้
นายกฯ เปิดตัวโครงการหนี้นอกระบบ 1 มี.ค.นี้ ออมสินพร้อมเปิดลงทะเบียนกู้ฉุกเฉินทุกสาขา
25 ก.พ. 2560

นายกฯ เปิดตัวโครงการหนี้นอกระบบ 1 มี.ค.นี้ ออมสินพร้อมเปิดลงทะเบียนกู้ฉุกเฉินทุกสาขา
นายพรชัย ฐีระเวช รองผู้อำนวยการสำนักงานเศรษฐกิจการคลัง (สศค.) ในฐานะรองโฆษกกระทรวงการคลัง เปิดเผยว่า กระทรวงการคลังจะจัดงานเปิดตัวการแก้ไขปัญหาหนี้นอกระบบอย่าง บูรณาการและยั่งยืน ในวันที่ 1 มี.ค. 2560 ที่ศูนย์แสดงสินค้าและการประชุมอิมแพ็คเมืองทองธานี โดย พล.อ.ประยุทธ์ จันทร์โอชา นายกรัฐมนตรี จะกล่าวปาฐกถาพิเศษ เรื่อง "การแก้ไขปัญหาหนี้นอกระบบอย่างบูรณาการและยั่งยืน"
นอกจากนี้ นายอภิศักดิ์ ตันติ วรวงศ์ รมว.คลัง จะมอบใบอนุญาตแก่ผู้ประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) รวมทั้งธนาคารเพื่อการเกษตรและสหกรณ์การเกษตร และธนาคารออมสินจะมอบสินเชื่อเพื่อช่วยเหลือ ลูกหนี้นอกระบบ ขณะนี้มีกลุ่มเป้าหมายเข้าร่วมงานประมาณ 1,500 คน โดยเฉพาะภาคเอกชนที่สนใจประกอบธุรกิจสินเชื่อพิโกไฟแนนซ์ ทำให้เป้าหมายการขจัดหนี้นอกระบบในประเทศไทยให้เป็นศูนย์สามารถสำเร็จเป็นรูปธรรม
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินจะดำเนินโครงการสินเชื่อรายย่อยเพื่อใช้จ่ายฉุกเฉิน เพื่อช่วยเหลือประชาชนผู้มีรายได้น้อยและเกษตรกรรายย่อยที่มีความจำเป็นจะต้องใช้จ่ายเงินฉุกเฉิน เพื่อแก้ไขปัญหาความเดือดร้อนภายในครอบครัว โดยต้องไม่เป็นการกู้ไปปิดหนี้ในระบบก้อนเดิม (รีไฟแนนซ์)วงเงินให้สินเชื่อต่อรายไม่เกิน 5 หมื่นบาท ผ่อนชำระไม่เกิน 5 ปี อัตราดอกเบี้ยคงที่ ไม่เกิน 0.85% ต่อเดือน ใช้บุคคลค้ำประกันอย่างน้อย 1 คน และ/หรือมีหลักทรัพย์ค้ำประกัน
ทั้งนี้ ธนาคารจะใช้หลักเกณฑ์พิจารณาสินเชื่อ โดยพิจารณาจากความสามารถในการชำระหนี้จากรายได้และค่าใช้จ่ายรวมของบุคคลในครอบครัวเป็นหลัก ซึ่งจะควบคู่กับการตรวจสอบประวัติการชำระหนี้จากเครดิตบูโร แต่จะไม่นำมาเป็นเงื่อนไขในการพิจารณาสินเชื่อ โดยโครงการดังกล่าวจะช่วยยกระดับคุณภาพชีวิตและความเป็นอยู่ของประชาชนผู้มีรายได้น้อยและเกษตรกรรายย่อยที่เข้าร่วมโครงการให้ดีขึ้นประมาณ 2 แสนราย โดยสามารถติดต่อยื่นลงทะเบียนได้ที่สาขาธนาคารออมสิน ตั้งแต่บัดนี้เป็นต้นไป